Net 30% stem tot dusverOpposisieleiers is grootliks tevrede met die verloop van sake, hoewel probleme op verskeie plekke aangemeld is. (Foto: Anja van der Merwe) Teen Maandag om 17:00 het net meer as 8 miljoen mense reeds by die 23 148 stemlokale landwyd in die plaalike regering- verkiesing gestem. Dit is slegs 30,5% van die 26,2 miljoen stemgeregtigdes wat geregistreer het om te stem. Dr. Nomsa Masuku, kommissaris van die Onafhanklike Verkiesingskommissie (OVK), het tydens ’n media-inligtingsessie om 20:00 benadruk kiesers wat nog nie gestem het nie het nog ’n uur om hul kruisies te trek. Stembriewe moet op die agterkant gestempel wees om geldig te wees. Masuku het ook daarop gewys dat dit verbode is om foto’s van voltooide stembriewe te neem. Volgens Masuku is ondersoek ingestel na die tekort aan stembriewe wat by sekere stemlokale na bewering aangemeld is. Dié probleme is egter met verloop deur die dag opgelos. “Daar behoort nie ’n tekort aan stembriewe te wees nie omdat die OVK 100% van die nodige stembriewe gekry het,” het Masuku gesê. Volgens Masuku is die stemlokale wat Maandagoggend weens betogings gesluit was, ook deur die dag oopgestel. Dit sluit in 20 stempunte in KwaZulu-Natal en 19 in die Wes-Kaap. Masuku sê die tente wat in die Noord-Kaap en Vrystaat omgewaai het weens sterk wind, is ook herstel. Die OVK het tydens die inligtingsessie gesê diegene wat vroeër geregistreer het en nie op die kieserslys verskyn nie, sal wettig op die lys gevoeg word om te stem.